WBO янгиланган рейтингида Шоҳжаҳон Эргашев юқорилади - Darakchi\nСПОРТ 20.02.2020, 16:15\nБутунжаҳон бокс ташкилоти (WBO) феврал ойи учун боксчиларнинг янги рейтингини эълон қилди. Бу ҳақда GoSport.uz интернет-нашри мухбири хабар бермоқда.\nУнга кўра, супер енгил вазн (-63,5 кг) тоифасида Ўзбекистон шарафини ҳимоя қилаётган Шоҳжаҳон Эргашев (18-0, 16 КО) эса бу сафар ўтган ойдаги рейтингидан бир поғона юқорилаган ҳолда, 12-ўринга жойлашган. Шоҳжаҳон Эргашев айни вақтда WBA рейтингида ҳам, IBF рейтингида ҳам бир хил — олтинчи ўринда бормоқда.\nЯрим ўрта (-66,68 кг) вазн тоифасида рингга чиқаётган Қудратилло Абдуқаҳҳоров (17-0, 9 КО) ўтган ойдаги ўрнини сақлаб қолган ҳолда 9-ўринни банд этган. Айни вақтда Қудратилло Абдуқаҳҳоров IBF рейтингида биринчи,WBC рейтингида эса еттинчи ўринни эгаллаб турибди.\nЎта енгил (-50,8 кг, 112 фут) вазн тоифасида рингга чиқаётган ўзбекистонлик Олимжон Назаров (21-5, 12 КО) ҳам ўтган ойдаги кўрсаткичини сақлаб, 9-ўринга жойлашган. Эслатиб ўтамиз, Олимжон Назаров август ойида филиппинлик Иван Сорианони (20-3-1, 10 КО) очколар ҳисобида мағлубиятга учратиб, WBO Oriental (минтақавий) чемпионлик камари соҳиби бўлган ва шу орқали рейтингдан жой олганди.


Сиз йўқлигингизда смартфонингизни ким олганини кўрсатувчи илова бор! - Terabayt.Uz\nСмартфонингизни код-парол ёки бармоқ изи сканери билан ҳимоялашга одатланмаганмисиз? Бирор жойда қолдириб кетиб, қайтиб келгунингизгача, ёки масалан, ухаётганингизда уни кимдир очиб кўрган, дея шубҳаланасизми? Унда сизга шунақа вазиятларда асқотувчи бир дастурни тавсия этамиз.\nAndroid-смартфонлар учун ишлаб чиқилган ушбу илова айнан «Телефонимни ким олган», яъни «Кто брал мой телефон» деб номланган. Унинг ишлаши ҳар гал смартфон блокдан чиқарилганида олд камера орқали суратга олишга асосланган.\nДастурнинг ўзига хосликлари:\n1. Илова ишга туширилиши биланоқ унинг ишлаш принципи ҳақида лўндагина маълумот берилади.\n2. Ундан фойдалана бошлаш учун бош менюдаги биринчи банд – «Экранни блокдан чиқариш мониторинги» («Мониторинг разблокировки экрана») опциясини ёқиб қўйиш кифоя.\n3. Шуни ёқиб қўйгач, илова ишга тушади, уни ўчириб қўйсангиз ҳам фон режимида мониторингни олиб бораверади.\nЭнди сиз йўқлигингизда ёнингиздагилардан кимдир телефонингизни олиб кавлаштирса, буни тегишли сурат орқали аниқлай оласиз. Смартфон олд камераси орқали туширилган ушбу расмлар махсус папкада сақланади ва уларни «Телефонимни ким олган» дастури орқали кириб кўришингиз мумкин. Бошқалар кўра олмаслиги учун илованинг ўзини парол билан ҳимоялаш функцияси ҳам бор.\nХўш, қизиқиб қолдингизми? Унда «Телефонимни ким олган» иловасини мана мана бу ҳавола орқали Google Play каталогидан юклаб олишингиз мумкин.\n#андроид смартфон #иловалар #маслаҳат


Газета СБХ / 2014 год / № 33 / Амалий бухгалтерия\nМолиявий ҳисобот таҳлили турлича – қўйилган вазифага боғлиқ ҳолда ўтказилади. Ундан инвестициялаш йўналишини ёки корхоналарни қўшишнинг эҳтимолий вариантларини танлаш чоғида дастлабки текшириш учун фойдаланиш мумкин. Кўпинча у бўлғуси молиявий шартлар ва натижаларни прогнозлаш дастагига айланади. Молиявий ҳисобот таҳлилини ишлаб чиқариш фаолиятини бошқариш муаммоларини аниқлаш учун ҳам, компания раҳбарияти фаолиятини баҳолаш учун ҳам қўлласа бўлади.\nТаҳлил мақсадига қараб тегишли молиявий таҳлилга эътибор жамланади. Бунда унинг туридан қатъи назар тушум – юридик шахснинг асосий даромади кўрсаткичига алоҳида эътибор қаратилади.\nТушумни эътироф этиш масаласи молиявий ҳисоб назариясида энг мураккаб масалалардан бири ҳисобланиб, харажатларни белгилаш ва уларни эътироф этишга тенг. Шу сабабли ҳисоботда ушбу кўрсаткичнинг аҳамиятини кам баҳолаб бўлмайди.\nХАЛҚАРО СТАНДАРТ БЎЙИЧА ДАРОМАД\nМолиявий ҳисобот халқаро стандартлари тушум ва умуман даромад тушунчалари ўртасидаги фарқни белгилайди. Чунончи, МҲХС бўйича Молиявий ҳисоботнинг концептуал асосларига кўра даромад бу – ҳисобот даври мобайнида активлар оқими (кирими) ёки кўпайиши ёхуд мажбуриятларнинг камайиши шаклида иқтисодий нафларнинг ўсишидир. Улар мулкдорларнинг ҳиссалари билан боғлиқ бўлмаган ўз капиталининг кўпайишига олиб келади. Ҳужжатда даромаднинг ушбу таърифи тушумга ҳам, бошқа даромадларга ҳам тааллуқлилиги аниқлаштирилади. Бироқ тушум бу – корхонанинг одатий фаолияти давомидаги маълум давр учун иқтисодий нафларнинг ялпи тушумидир. Тушум, 18-Молиявий ҳисобот халқаро стандарти (МҲХС (IAS) «Тушум»га кўра, қуйидагиларни ўз ичига олиши мумкин:\nтоварларни реализация қилишдан тушум;\nишлар бажариш, хизматлар кўрсатишдан тушум;\nБошқа даромадлар даромад таърифига мувофиқ келадиган ўзга моддаларда акс этади ва корхонанинг одатдаги хўжалик фаолияти давомида пайдо бўлиши мумкин. МХҲС доирасида бундай тушумлар бошқа битимлар натижаси бўлиб, улар тушум келтирмайди, балки асосий даромад келтирувчи фаолиятга нисбатан ёрдамчи битимлар ҳисобланади. Ҳисоботда бундай битимлар бўйича даромад билан харажатлар ўртасидаги фарқ кўрсатилади. Масалан, оборотдан ташқари активлар, шу жумладан инвестициялар ва операцион активлар чиқиб кетаётганда, сотишга доир тегишли чиқимлар чегирилган ҳолда, мазкур операциядан тушумлар суммаси акс эттирилади.\nМиллий қонун ҳужжатлари ҳам худди шундай позицияни эгаллайди. Унда даромад деганда хўжалик юритувчи субъектнинг оддий фаолияти давомида олинган даромадлар тушунилади (2-сон БҲМС1). Солиқ кодекси (СК) асосий даромадни бошқа даромаддан ажратади (СКнинг 130, 132-моддалари). 21-сон БҲМСда2 тушум 9000-ҳисобварақда ҳисобга олинади.\nБунда СКнинг 132-моддаси қоидаларидан келиб чиқилганда, бошқа даромадлар асосан қуйидаги даромадлар ҳисобига шакллантирилади:\n● асосий воситалар ва бошқа мол-мулк чиқиб кетишидан олинадиган даромадлар;\n● мол-мулкни ижарага беришдан олинадиган даромадлар*;\n● мажбуриятларни ҳисобдан чиқаришдан олинадиган даромадлар;\n● хизмат кўрсатувчи хўжаликлардан олинадиган даромадлар*;\n● биргаликдаги фаолиятда иштирок этишдан олинадиган даромадлар**;\n● дивидендлар ва фоизлар;\n● роялти* ва бошқа даромадлар.\n*Истисно ҳолат: агар ҳисобот даври якунлари бўйича ушбу даромад соф тушумнинг умумий ҳажмида устун турса – яъни 50%дан ошса, бундай даромадлар асосий даромадлар деб ҳисобланади (СКнинг 22-моддаси).\n**Биргаликдаги фаолият миллий ҳисоби 11-МҲХС (IFRS) «Биргаликдаги фаолият»дан жиддий фарқ қилади, унда ҳар бир иштирокчининг операцион фаолиятидан даромадлар ва харажатларнинг мутаносиб кўпайиши назарда тутилади.\nИСТИҚБОЛЛАР ВА ХАЛҚАРО ТАЖРИБА\n2014 йил 28 майда янги 15-МҲХС (IFRS) «Харидорлар билан шартномалар бўйича тушум» чиқди, у 18-МҲХС (IАS) ўрнини эгаллайди. 2017 йил 1 январдан уни қўллаш мажбурий бўлади. Бироқ уни муддатидан аввал қўллаш имконияти мавжуд.\nУчала стандартни бир мисолда қиёслаймиз.\nЙиллик алоқа хизматлари кўрсатиш учун рағбат сифатида интернет-компания–оператор мижозларга мулк қилиб бепул модем беради. Уни ҳисобга олганда мижоз учун хизматлар пакети қиймати ойига 43,75 минг сўмни ташкил қилиб, ҳар бир ой охирида тўланади. Компания донаси 120 минг сўмдан модемларни ҳам алоҳида сотади. Бундан ташқари, у мижозларга ўзининг модеми билан ҳам уланиш имкониятини беради, бунда бу хил тариф режаси бўйича алоқа хизматларига тўланадиган ойлик ҳақ 40 минг сўмни ташкил этади.\nТранзакция идентификацияси (контракт мажбуриятлари ва нархларни белгилаш)\nСтандарт ҳар бир транзакция учун тушумни алоҳида ҳисобга олишни талаб қилади. Бироқ стандарт баъзи транзакциялар товар ва хизматлар компонентларидан ташкил топиши мумкин дея аниқлик киритади. Бундай ҳолда ҳар бир компонент учун ўз эътироф этиш мезонларини бажариш кераклиги боис, биз транзакцияни компонентларга бўлишимиз керак. Бизнинг транзакцияда бундай компонентлар иккита: компания хизматлар кўрсатади ва мижозга товар (модем) беради\nКомпания-операторда иккита контракт мажбурияти бор: модем бериш ва 12 ой мобайнида хизматлар кўрсатиш.\nЙиллик контрактда тавсиф берилган транзакциянинг умумий нархи – 12 ой мобайнида ойига 43,75 минг сўм, яъни йилига 525 минг сўм\nТоварни сотишдан тушумни\nэътироф этиш ва баҳолаш\nАгар биз модем қайтариб олинмасдан берилади* дея аниқлик киритсак (модемни мулк қилиб бериш тўғрисида сўз бораётганда), хизматлар пакетига уланиш чоғида товарни сотишдан тушумни эътироф этишнинг барча мезонлари бажарилади. Яъни тушумни эътироф этиш керак. Бироқ қандай суммада? Стандартнинг ўзи ушбу масалага етарлича ойдинлик киритмайди.\nАгар баён этилган баҳолашга ёндашувдан келиб чиқилса, тушум товар учун олинадиган компенсациянинг одилона қиймати бўйича баҳоланади. У нолга тенглиги боис уни мижозга беришдан тушум йўқ. Кўринадики, модем – мижозни жалб этишга доир, тушумга таъсир этмайдиган харажатларнинг ўзи\n15-МҲХС 525 минг сўмни алоҳида-алоҳида сотиладиган ҳар бир товар ёки хизмат нархига асосан икки мажбуриятга – модем ва хизматларга бўлишни тавсия қилади.\nАлоҳида-алоҳида сотиладиган модем ва хизматлар пакети 600 минг сўм (120 + 12 ой х 40) турган бўларди.\nКўринадики, бепул модем тарзидаги рағбатга рози бўлиб, мижоз 75 минг сўм ёки 12,5% (600 – 525) чегирма олади. Ушбу чегирмани ҳар бир контракт мажбуриятига қандай қилиб тақсимлаш керак?\nМутаносиб равишда. Энди эса – энг қизиқарлиси. Модем устидан назорат улаш пайтида берилиши боис уни реализация қилишдан тушум бир пайтда (120 минг сўм – 12,5% = 105 минг сўм), хизматлар кўрсатишдан тушум эса ҳар ойда (525 – 105) / 12 ой = 35 минг сўм) эътироф этилади\nХизматлар кўрсатишдан тушумни\nМодомики товар тушум келтирмас экан, хизматлар кўрсатишдан тушум масаласи равшан: контракт суммаси маълум, эътироф этиш мезонлари йил мобайнида бажариляпти, шу сабабли у бир маромда, яъни ҳар ойда бир хилда 43,75 минг сўм миқдорида эътироф этилади\n*Солиқ солиш мақсадида товарни бепул бериш реализация қилиш деб ҳисобланади (СКнинг 22-моддаси).\n1«Асосий хўжалик фаолиятидан тушган даромадлар» (МВ томонидан тасдиқланган, АВ томонидан 26.08.1998 йилда 483-сон билан рўйхатдан ўтказилган).\n2«Хўжалик юритувчи субъектлар молиявий-хўжалик фаолиятининг бухгалтерия ҳисоби счётлари режаси ва Уни қўллаш бўйича Йўриқнома» (молия вазирининг АВ томонидан 23.10.2002 йилда 1181-сон билан рўйхатдан ўтказилган буйруғи билан тасдиқланган).


Газета СБХ / 2014 год / № 1 / Парда ортидан\n– Инсон бирор-бир касб ёки соҳани ўз-ўзидан эгаллаб қолмайди. Бунга, албатта, маълум бир шарт-шароит ёки омиллар сабаб бўлади. Сизнинг актёрлик касбини танлашингизга нима туртки бўлган?\n– Болалик пайтларимдаёқ санъат соҳасига меҳрим кучли бўлган. Китобни, айниқса эртак китобларни ўқишни жуда яхши кўрардим. Эҳтимол, ота-онам мендаги қобилиятни ўз вақтида ва тўғри илғашган бўлишса керак, драма тўгарагига олиб боришган. Радио уйида болалар эшиттиришларига қатнашардим. Шунингдек, мактабдаги устозларим ҳам кўп ёрдам беришган. Шу тариқа менда актёрлик касбига меҳр-муҳаббат уйғонган. Тақдиримга шундай касб ёзилганидан албатта хурсандман.\n– Сиз ҳам театрда, ҳам кинода ижод қиласиз. Сизнингча, актёр ўз маҳоратини тўлақонли намоён қилиши учун театрда имконият кўпроқми ёки кинода?\n– Мен театрни кинодан ёки кинони театрдан устун қўя олмайман. Хоҳ у театр бўлсин, хоҳ у кино, хоҳ у дубляж, ҳар қайсиси ўзига яраша меҳнат, ўзига яраша қобилият, ўзига яраша истеъдод талаб қилади.\nТеатр бу бизнинг лабораториямиздир. Театр саҳнасида ва репетиция хоналарида ойлаб-йиллаб роллар устида ишлаймиз, изланамиз, таъбир жоиз бўлса, яратаётган образларимиз ичида яшаймиз.\nКинода сценарий яхшилаб ўқиб чиқилади, сўзлари ёдланади ва камеранинг қаршисида роль ижро қилинади. Агар театр саҳнасида йирик-йирик ҳаракатлар зарур бўлса, кинода камеранинг олдида кичик ҳаракатларнинг ўзи етади. Лекин камеранинг рўпарасида ҳам ижро ниҳоятда чуқур бўлиши керак. Кўриб турганингиздек – бир хил масъулият.\nДубляжда эса ўтирган жойимизда роль ижро қиламиз. Овоз бераётган қаҳрамонимиз экранда югураётган, ўтираётган ёки сакраётган бўлиши мумкин. Қаҳрамон қандай ҳолатда бўлмасин, ўтирган жойимизда ҳар битта ҳолатни овозимиз орқали ифодалаб берамиз. Бу шунчаки овоз эмас, унга юрак, қалб, тафаккур қўшилади. Демак, дубляжда актёрнинг бутун вужуди куч билан ишлайди.\n– Саҳнада ёки кинода роль ўйнаётганингизда ҳар гал ҳаяжон босадими ёки?..\n– Биласизми, ролни бир неча ойлаб машқ қилганимизга, йиллар давомида бир неча марталаб такрор-такрор намойиш қилган бўлишимизга қарамай, ҳар гал спектакль олдидан ҳаяжонга тушаман. Бунда қандай бўларкин, ролим қандай чиқаркин, қандай ўйнар эканман эмас, тўғри ижро қилишим керак, кучим, сабрим, иродам етармикин деган фикр мени хавотирга солади. Ўзингиздаги куч-қувватни, ақл-идрокни, тафаккурни, уриб турган юрагингизни ҳис қилишни бошлайсиз. Ўша ҳолатларни ўйлайсиз-да, бутун организмингиз ролни ижро этишга тайёрлана бошлайди.\n– Бугунги кун кино ва театрига қандай баҳо берган бўлардингиз?\n– Фикримни образли қилиб айтадиган бўлсам, бир қоп олий навли гуручни олайлик, унинг ичида тошлар, курмаклар бўлиши мумкин. Аммо, бу гуручнинг сифати ёмон деган хулосага олиб келмайди. Гуручни ишлатишдан олдин тошлар ва курмаклардан тозалаш керак бўлади.\nЎзбек кино санъати йиллар давомида бутун қардош мамлакатларга, чет элларга ўзининг фильмлари, ижодкорлари билан танилиб келган. Ҳозирги кунда ҳам бу тамойил давом этаяпти. Лекин гуруч курмаксиз бўлмаганидек, ўша сифатли маҳсулотларнинг ичида минг афсуски яроқсизлари ҳам йўқ эмас.\nАна шундай шароитда юқори савияли, томошабинни мулоҳаза қилишга ундайдиган фильмлар яратаётган режиссёр Жаҳонгир Қосимов меҳнат маҳсулларини алоҳида эътироф этишни истардим.\n– Ижодкор сифатида сценарий ёки роль танлайсизми?\n– Агар асар яхши бўлса, унда ёмон ролнинг ўзи бўлмайди. Савияли сценарий бўлса, образ ижобий ёки салбий бўлишидан қатъи назар, роль танламайман.\nБачкана ролларни, асарларни, спектаклларни ёқтирмайман. Санъат бачканаликни ёқтирмайди!\n– Ўн йил олдинги томошабин билан ҳозирги кун томошабини ўртасида фарқ борми? Яна ўн йилдан кейин томошабинни қандай тасаввур қиласиз?\n– Назаримда, томошабин ҳақида гапиришдан олдин биз – санъаткорлар ўзимизнинг савиямиз ҳақида ўйласак, тўғрироқ бўларди. Томошабин намойиш қилинган фильмга, спектаклга ёки концертга қараб, савияси ўзгариши мумкин. Театр ва рассомчилик олийгоҳида ўқиб юрган кезларимиз устозларимиз «актёр, ижодкор оддий томошабиндан бир қадам, иложи бўлса 2-3 қадам олдинда юриши керак», дея кўп бор таъкидлашарди.\nТомошабинга бирор нарсани тақдим этишдан олдин актёрнинг ўзида маданият, билим, савия, ахлоқ-одоб, сабр, ирода каби гўзал хислатлар мужассам бўлиши керак, шундагина у томошабинни ўз ортидан эргаштира олади.\nФильмларимизнинг савиясини ошириш, обрўсини сақлаш учун бу соҳани «Кел, биз ҳам бир роль ўйнаб қўяйлик» дейдиган тадбиркорлар, сохтакорлар қўлига бериб қўймаслик керак. Виждонан олайлик, масалан, менинг врач бўлгим келиб қолди. Қарасам, врачларнинг обрўси, ҳурмати зўр бўларкан, катта пул оларкан... Шундай ўй-фикрлар билан шифохонага бориб, кел дўстим, мен ҳам бир операция қилай, врач бўлгим келаяпти десам, жарроҳлик столида ётган беморда амалиёт ўтказсам... Ваҳоланки, мен бу соҳага умуман ўқимаганман, ишламаганман! Мана бу ерини кесасан, ана бу ерини очасан, бундоқ қиласан деб ўргатиб тургани билан мен у одамни ўлдириб қўяман-ку! Бу билан жиноятга қўл урган бўлмайманми?! Биз мана шундан қўрқишимиз керак. Менимча, ҳар ким ўз ишини қилса тўғрироқ бўлади.\nШахсан ўзим 4 йил санъат институтида ўқиганман. Бир неча йиллар эпизодик ролларда, оммавий саҳналарда қатнашиб келдим. Ўргандим. Ундан кейин асосий ролларни бера бошлашди. Кинода ҳам худди шундай.\n– Эл назари тушган санъаткорсиз. Шу билан бирга чиройли овоз эгасисиз. Айтинг-чи, овоз учун ҳам худди юз, соч сингари махсус парвариш зарурми?\n– Аввало, менга бўлган илиқ сўзларингиз учун ташаккур. Мақтов, ҳамду сано фақат Аллоҳга хос! Мен айтмоқчиманки, овозимиз, чиройимиз, истеъдодимиз Яратганнинг инояти. Гўзал овоз, кўзлардан таралаётган меҳр нурлари ҳаммаси инсоннинг қалбига боғлиқ.\nОвоз қандай асралади? Инсон ёмон хислатлардан қандай ҳимояланса, овозни ҳам ёмон гапиришдан, ёмон нарсаларга ишлатишдан, ёмон талаффузлардан, мақтанчоқликдан, кибрдан авайлаш керак, шунда у ўзининг гўзал ҳолатини ҳамиша сақлаб қолади. Агар биз овозимизни ё истеъдодимизни, қобилиятимизни ёмонликка ишлатсак, унда бир кун келиб, бу неъматдан қандай ажраб қолганимизни билмай қоламиз. Бизга ато этилган барча неъматлар яхшилик учун сарф қилиниши шарт.\n– Мана Сиз театрда ишлайсиз. Бундан ташқари, дубляжларда иштирок этасиз, киноларда суратга тушасиз. Албатта, меҳнатингиз учун маълум миқдорда ҳақ тўлашади. Қарабсизки, уйингизга солиқ идорасидан жами йиллик даромадларингизни декларациялашингиз лозимлиги ҳақида қоғоз келади. Шунда Сиз...\n– Албатта, солиқ тўлаш ҳар бир инсоннинг конституциявий бурчидир. Шундай экан, актёр ўзи тўлаётган солиқлар шу юрт равнақи учун, ўзимизнинг тинч ва фаровон ҳаётимиз таъминоти учун, фарзандларимизнинг бепул таълим олиши ва комил инсон бўлиб вояга етиши учун, кексаликда оладиган нафақамиз учун сарфланишини томошабинга етказиб бера олиши, ўзи ҳам қонунларни ҳурмат қилиши даркор.\nҲар йили солиқ идорасидан «Фатхулла Маъсудов, жами йиллик даромадларингиз ҳақида декларация топшириб, ўз вақтида солиқларингизни тўлаб кетинг» деган мазмундаги декларация қоғозини қўлимга олгач, албатта, ДСИга тезроқ боришга ва қарздорлик ҳиссидан қутулишга ҳаракат қиламан.\n– Суҳбатимиз сўнгида таҳририятимиз ва ўқувчиларимизга тилакларингизни билмоқчи эдик...\n– «Солиқ ва божхона хабарлари» газетаси жамоаси ва барча ўқувчиларига куч-қувват, соғлик-саломатлик, омаду зафарлар ҳамиша ёр бўлсин! 2014 йил барчамизга муборак бўлсин!\nГулбаҳор САТТОРОВА суҳбатлашди.


“Сардоба” сув омбори нима мақсадда қурилганди? | Qalampir.uz\n“Сардоба” сув омбори нима мақсадда қурилганди?\nЖамият\t01 Март 15:49 16211\nАввал хабар берганимиздек, бугун, 1 март куни Қурилиш вазирлигида “Сардоба” сув омборини қайта тиклаш бўйича режалар ва амалга оширилаётган ишлар” мавзусида матбуот анжумани ўтказилди.\nАнжуманда Сув хўжалиги вазири Шавкат Ҳамроев “Сардоба” сув омбори ёрилишидан кейин республикадаги гидроиншоотлар текширилганини айтиб ўтди.\n“Ўтган йили “Сардоба” сув омборида юз берган бахтсиз ҳодиса ҳаммамиз учун сабоқ бўлди. Дастлаб иккита кейин яна тўртта гуруҳ тузилиб, республикамиздаги барча сув омборлари, гидротехник иншоотлар қайтадан кўриб чиқилиб, яқинда шулар бўйича Вазирлар Маҳкамасининг қарори чиқиши кутиляпти”, деди вазир Шавкат Ҳамроев.\nУ сўзида давом этиб “Сардоба” сув омбори ўзи нега қурилганди, деган саволга жавоб берди.\n“Сирдарё вилоятининг Оқолтин, Мирзаобод, Арнасой, Мирзачўл ва Дўстлик туманларида 142,6 минг гектар ер бевосита шу сув омборидан сув олади. Сув омборига сув келадиган ҳудудлар бор. Бу 253,8 минг гектар – Сирдарё ва Жиззах вилоятининг қатор туманлари сув олади. Сув омбори жами 396,4 минг гектар майдонда сув таъминотини яхшилайди. Сув таъминоти яхшиланди дегани бу ўртача кўп йиллик 69 фоизда бўлган. Лекин сув кам бўлган йиллар мана шу 396 минг гектар майдонда сув таъминти 60 фоиздан ҳам пастга тушган.\nБу лойиҳа натижасида сув таъминоти 92-93 фоизга етди. Албатта, бу 922 млн куб метрга мўлжалланган сув омбори. Ўшанда 922 млн куб метрга мўлжаллаб қурилганда кўп лойиҳачи, экспертлар иншоотни 1 млрд 200 млн кубга мослаб қуришимиз керак деган. Чунки Сирдарёда сув бор”, дейди вазир.\nҚайд этилишича, Ўзбекистон қишда ўзининг энергетик эҳтиёжини қондириш учун Қирғизистондан сув чиқаради.\n“Қишда оладиган меъёримиздан кўпроқ сув ўтиб кетади, шу сабабдан сув тошқинлари, селлар бўлади. Шундай вазиятда сув таъминоти энг оғир жойларда омборлар қурилса, у сувни ушлаб қоларди, кейин ёзда таъминот 60-70 фоиз бўлган жойларда сувни чиқариб 90-100 фоизга етказиларди”, дея тушунтирди масъул.\nВазирга кўра, Сардоба сув омбори қурилгунча, эҳтиёжларни қондириш учун шундай гидроиншоотдан бир нечтасини қуришга етарли маблағ сарфланган. Ҳар йиллик харажатларни камайтириш учун 20 та сув омбори қурилиш имконияти ўрганилган ва 3-4 таси маъқулланиб, қарор чиқарилган.\nАввалроқ, “Сардоба” сув омбори тикланиши, жараёнга россиялик мутахассислар ҳам жалб этилиши ҳақида хабар берган эдик.\n30 Ноябрь 10:55 65799\n02 Декабрь 14:45 49544\n30 Ноябрь 19:09 34554\n02 Декабрь 20:14 33546


Aхборот технологиялари ва коммуникацияларини ривожлантириш вазирлигида вазир ўринбосари Баҳромжон Олматов Қозоғистон Республикасининг «Казпочта» акциядорлик жамияти бошқарув раиси Сакен Сарсенов билан учрашди.\nмарказида янги кутубхона қурилиб, фойдаланишга топширилди. Бу ҳақда АКТ вазирлиги ахборот хизмати хабар берди. Фото: АКТ вазирлиги ахборот ... бевосита мазкур масалага дахлдорлиги билан аҳамиятга эга. Фото: АКТ вазирлиги ахборот хизмати Давлатимиз раҳбарининг Фарғона вилоятига ...\nривожлантириш стратегияси бўйича брифинг бўлиб ўтди. Бу ҳақда АКТ вазирлиги ахборот хизмати хабар берди. Жорий йилнинг 6 декабр куни ...\nБутунжаҳон радиоалоқа конференцияси (БРК-19) бўлиб ўтди. Бу ҳақда АКТ вазирлиги ахборот хизмати хабар берди. Конференция доирасида Ўзбекистон ... иттифоқи бош котиби Хоулин Чжао билан учрашди. Унда ХЭИ ва АКТ вазирлиги ўртасидаги ҳамкорликни ривожлантириш ва ҳамкорлик ишларини ...\nШарм-аш-Шайх (Миср) шаҳрида Халқаро электралоқа иттифоқи (ХЭИ)нинг 2019 йилдаги Бутунжаҳон радиоалоқа конференцияси (БРК-19) бўлиб ўтяпти.\nАКТ вазирлиги ахборот хизматига янги раҳбар тайинланди\nШерзод Ахматов Ўзбекистон Республикаси ахборот технологиялари ва коммуникацияларини ривожлантириш вазирининг ахборот сиёсати бўйича маслаҳатчиси этиб тайинланди.\nкатта ҳажмдаги стенди билан иштирок этмоқда, деб хабар берди АКТ вазирлиги матбуот хизмати. Фото: «Mitc.uz» Унда «Ўзбектелеком» ...\nZTE, RWC компаниялари раҳбарлари қатнашдилар, деб хабар бермоқда АКТ вазирлиги ахборот хизмати. — Бугунги кунда IT-Парк умумий майдони ...\nБугун, 13 ноябр куни Ўзбекистон Республикаси ахборот технологиялари ва коммуникацияларини ривожлантириш вазирлигида Корея Республикасининг Ўзбекистондаги Фавқулодда ва мухтор элчиси Кан Чже Квон билан учрашув бўлиб ўтди.


БАХТЛИ ОИЛАНИНГ СИРИ НИМАДА? - Ўзбекистон овози газетаси\nБАХТЛИ ОИЛАНИНГ СИРИ НИМАДА?\n«Менинг оилам — менинг бахтим» шиори остида 15 май — Халқаро оила куни муносабати билан «Ёшлар пресс-клуби»нинг навбатдаги сессияси бўлиб ўтди. Сессияда Ёшлар Иттифоқи «Ибратли оила» танловининг Тошкент шаҳар босқичи ғолиблари, фан, санъат, маданият ва спорт, ишлаб чиқариш соҳасида кўп йиллик тажрибага эга бўлган намунали оилалар қатнашди. Иштирокчилар оила масалаларига боғлиқ фикр-мулоҳазалари, бахтли ва намунали ҳаёт кечириш сирлари билан ўртоқлашди. Шунингдек, ёшлар ва журналистларни қизиқтирган саволларга жавоб беришди.\nВазирлар Маҳкамаси ҳузуридаги «Оила» илмий-амалий тадқиқот марказининг «Ўзбекистонда оилани ижтимоий-иқтисодий ривожлантиришнинг устувор йўналишларини тадқиқ этиш» амалий лойиҳаси раҳбари, психолог Феруза Акромова марказда оила институтини ривожлантириш мақсадида амалга оширилаётган ишлар ва эришилган натижалар ҳақида маълумот берди.\n— Таъкидлаш жоизки, бугунги кунда мамлакатимизда 8,3 миллиондан ортиқ оила бор, — дейди Феруза Акромова. — Ўтган йили «Оила» маркази томонидан 2 миллиондан ортиқ «Ибратли оилалар» базаси шакллантирилган. Барчага намуна бўлаётган оилалар сонини кўпайтириш, оилавий ажримларнинг олдини олиш, никоҳни мустаҳкамлаш, ёшларга оила муқаддас деган тушунчани сингдириш мақсадида турли тадбирлар, лойиҳалар ўтказиб келяпмиз.\nХусусан, 15 май — Халқаро оила куни муносабати билан 3 майдан эътиборан ойлик бошланди. Унинг доирасида «Фаровон оила — жамият равнақининг асоси» мавзусида телемарафон, «Фаровон оиланинг бунёдкори бўлайлик!» шиори остида ҳафталик, ҳудудларда «Отам — ишончим, онам — қувончим» иншолар ҳамда «Оилам — саодатим» ижодий ишлар танловлари ўтказилади.\n— Ойлик доирасида ташкил этиладиган барча тадбирлар, танловларда исталган ёшдаги ҳамюртларимиз иштирок этишлари мумкин. Яъни, ёш чегараланмаган, — дейди «Оила» илмий-амалий тадқиқот маркази матбуот хизмати раҳбари Гўзал Матяқубова. — Масалан, ҳафталиклар доирасида мактабгача таълим муассасалари тарбияланувчилари учун расмлар кўргазмаси бўлиб ўтади. Унда болажонлар ўз ота-оналари ҳақида ҳикоя қилувчи расмлари билан иштирок этади. Шунингдек, оила, ота-она ҳақидаги шеърлар, асарлар, ҳикоя ва эртаклар, турли саҳна кўринишлари ҳам ташкил этилади. Мактабларда эса шу мавзуда иншолар танловлари бўлиб ўтади. Мақсадимиз, мазкур ойлик доирасида имкон қадар республикамизнинг барча ҳудудлари, қишлоқларию маҳаллаларини қамраб олишдан иборат. Болаларга боғча ёшиданоқ оиланинг муқаддаслиги, уни асраб-авайлаш ҳақидаги тушунчаларни сингдириш орқали муносабатини шакллантириб бориш айни муддао бўлади.\nШу билан бирга, ойлик доирасида иккита йирик конференция ва битта танлов ўтказилади. Конференцияларда ОАВда оила масалаларининг ёритилиши, оммага етказишда маълумотларнинг холислиги, ҳаққонийлиги, шов-шувлардан йироқлиги ва албатта, ваҳима уйғотмаслиги масалалари ҳам муҳокама қилинади. Уларга халқаро экспертлар, юртимиздаги малакали мутахассислар жалб этилади. Танловда эса оила маслаларини ёритиб беролган ва оила мустаҳкамлигига хизмат қиладиган энг яхши мақола, энг яхши ижтимоий ролик, энг яхши ҳужжатли ҳамда бадиий фильмлар саралаб олинади. Уларнинг муаллифлари эса белгиланган тартибда тақдирланади.\nШундан сўнг, Ўзбекистон Ёзувчилар уюшмаси аъзоси, шоира Хосият Рустамова, Ўзбекистонда хизмат кўрсатган журналист, ёзувчи Қўчқор Норқобил мустаҳкам оила қуриш, оилада узоқ йиллик фаровонликни қарор топтиришда инсон қандай яшамоғи кераклиги ҳақида гапириб ўтишди. Сессия давомида халқимиз ардоқлаган, ибратли оиласи билан эл орасида ҳурмат қозонган санъаткорлар Лутфулла ва Гулчеҳра Саъдуллаева, Александр ва Меҳри Бекжонова, Гавҳар Зокирова бахтли оила қуриш сирларини ёшлар билан ўртоқлашди.\n«Оила» маркази ва Ёшлар Иттифоқи томонидан суратга олинган оила ва фарзанд тарбияси мавзусида намойиш этилган ижтимоий роликлар ҳам кўпчиликка манзур бўлди.\n— Бу йил турмуш қурганимизга 51 йил бўлди, — дейди актриса Гулчеҳра Саъдуллаева. — Бу йиллар ичида бахтли кунлар ҳам, нохуш хотиралар ҳам бўлган. Яшаш, ҳаёт кечириш турли кечмишлар, дегани. Энг муҳими, оиланинг асосий таянчи бўлган туйғуларга путур етказмасликдир. Оиланинг мустаҳкамлиги кўпроқ аёл кишининг сабру қаноати, тадбиркорлигига боғлиқ. Оиланинг ички гап-сўзларини ташқарига чиқармасдан, фақат чиройли мақсад ва орзуларга интилиб яшаган инсонларнинг турмуши тотли бўлади. Бувимнинг «Бахтнинг ўнг қаноти — сабр, сўл қаноти — шукр», деб доимо бизга уқтириб келган сўзлари бутун ҳаётим давомида менга йўлдош бўлди.\n— Негадир кўпчилик оилалар бузилишида қизлар тарбиясини сабаб қилиб кўрсатади, — дейди Александр Бекжонов. — Аслида эса оиланинг мустаҳкамлиги эркак кишининг ҳам масъулияти, оилада тутган ўрнига боғлиқ. Эркак ўз оиласида тартиб-интизом, аҳлоқ, ўзаро илиқ муносабатнинг шаклланишида масъул бўлиши керак. Бугунги оилаларимизда ота фақат иқтисодий таъминотчи бўлиб қолмасдан, хонадондаги маънавий муҳитни яхшилашга ҳам муносиб ҳиссасини қўшиши зарур.\n— Оиланинг тинчлиги, аҳиллиги, бахти албатта биринчи галда ота ва онага боғлиқдир, — дейди Шайхонтоҳур туманидаги 34-мактабнинг физика фани ўқитувчиси Матлуба Ражабова. — Мана 37 йилдирки, турмуш ўртоғим билан бирга яшаб келамиз. Уч қиз, бир ўғилни вояга етказдик, олий маълумотли, уйли-жойли қилдик. Ҳаётда яхши ва ёмон кунлар, ҳаётнинг ширин лаҳзаларию машаққатлари ёнма-ён юради. Қийинчиликларсиз ҳаётни тасаввур қилиб бўлмайди. Ана шундай синовлардан биргаликда ўтган, ҳар қандай вазиятда ҳам бир-бирини қўллаб-қувватлаган, тушунган инсонлар чинакам бахтли, деб биламан. Бизнинг турмушимизда ҳам ўз муштлари бўлган. Сабр-қаноат, ўзаро ҳурмат билан барчасини енгиб ўтдик. Бугунги кун ёшларида ана шу сабр тушунчаси камайиб кетгандек гўё. Бу ҳам майли, айрим катталар ҳам қаноат қилиш, шукр қилишни унутиб қўймоқда. Ахир бола ота-онасидан ўрнак олади, ўрганади. Ёш оилаларнинг тиниб-тинчиб кетишида асосан катталар ўрни беқиёс эканини унутмаслик керак.\nТадбирда бир қанча намунали оилалар ташкилотчилар томонидан ташаккурнома ва эсдалик совғалари билан тақдирланди. Пресс-клуб якунида меҳмонларга «Оила» илмий-амалий тадқиқот маркази томонидан нашрдан чиқарилган Оила энциклопедияси тарқатилди.


Алишер Соиповни хотирлагани тўпланганлар, у ўлдирилган 24 октябр кунини "Қирғизистонда сўз эркинлиги учун кураш" куни деб эълон қилишни таклиф қилдилар.\nБишкекда журналист Алишер Соипов хотирланди. 2007 йилнинг 24 октябрида Ўш шаҳрида отиб кетилган журналистнинг хотира маросимида инсон ҳуқуқлари ҳимоячилари, журналистлар ва Қирғизистон оммавий ахборот воситалари вакиллари иштирок этишди. Маросим иштирокчилари Қирғизистон ҳукуматига махсус мурожаат йўллаб, 24 октябрни Қирғизистонда сўз эркинлиги учун кураш куни деб эълон қилишни сўради.\nДушанба куни Бишкекда журналист Генадий Павлюкка ўрнатилган хайкал олдида журналистлар, ҳуқуқ ҳимоячилари ва нодавлат ташкилоти вакиллари таниқли журналист Алишер Соиповни хотирлашди.\nТадбир иштирокчилари Алишер Соипов ўлимининг 4 йиллиги муносабати билан 24 октябр кунини “Қирғизистонда сўз эркинлиги учун кураш куни” деб эълон қилишни сўраб Қирғизистон ҳукумати расмийларига махсус мурожаат юборди. Унга медиа ташкилотлар, ҳуқуқни ҳимоя қилиш марказлари ва нодавлат ташкилотларининг 50га яқин вакиллари қўл қўйди дейди тадбир ирштирокчиси Бишкекдаги “Журналистлар” жамоатчилик ташкилоти раҳбари Марат Тўқўев.\n- Алишер Соипов ўлган кунни биз журналистлар “Қирғизистон республикасида сўз эркинлиги куни” сифатида қабул қилинишини сўраб, Қирғизистон ҳукуматига мурожаат юбордик. Бу мурожаат бир ташкилот номидан эмас, махсус ташаббус гуруҳи номидан юборилди. Қолаверса, мурожаатни биргина Оммавий ахборот воситалари ходимларигина эмас, нодавлат ташкилотлар, ҳуқуқни ҳимоя қилувчи ташкилотлар ҳам қўлламоқда. Ҳозир ҳукумат расмийларининг бу мурожаатимизга қандай муносабат билдиришини кутаяпмиз,- дейди Марат Тўқўев.\nТаниқли журналист Алишер Соипов 2007 йилнинг 24 октябрида Ўш шаҳрида отиб кетилган эди. Бу жиноят юзасидан мустақил текширув олиб борган қатор халқаро оммавий ахборот воситалари ва ҳуқуқ ҳимоячилари Алишер Соиповнинг ўлдирилишида Ўзбекистон махсус хизматлари қўли бор, деган тахминни билдирган эдилар.\nЖурналист ўлими юзасидан тергов ишини Қирғизистоннинг ўша пайтдаги президенти Қурмонбек Бакиев ва ички ишлар вазири Мўлдомуса Қўнғантиевлар назоратига олган эди. Расмийлар 2009 йилнинг 24 феврал куни Қирғизистоннинг Боткен вилоятида ички ишлар ходимлари томонидан наркотик моддаси савдосида гумонлаб қўлга олган Абдуфарит Расулов исмли шахснинг ёнидан Алишер Соипов отиб ўлдирилган қурол топилганини айтган эди.\n2009 йилнинг ёзида Абдуфарит Расулов журналистни ўлдирганликда айбдор деб топилиб, 20 йиллик қамоқ жазосига ҳукум қилинган.\nБироқ Марат Тўқўевнинг айтишича, Алишер Соиповни ўлдирганликда айбланиб узоқ муддатга қамалган Абдуфарит Расуловнинг бу ишга алоқаси бор-йўқлиги ҳамон шубҳа остида қолмоқда:\n- Бундан 4 йил авал журналист Алишер Соиповни ўлдириб кетишди. Бу Қирғизистонда журналистларга бўлган биринчи буюртма қотиллик эди. Афсуски бу иш нихоясига етмай журналист Генадий Павлюк суиқасд қурбони бўлди. Бу икки жиноий иш бўйича жиноятчилар жазосини олиб, махкамалар нихоясига етгандек. Бироқ бизда мазкур жиноятлар бўйича ҳукм қилинган шахслар ростдан ҳам шу жиноятни амалга оширганми деган шубҳа пайдо бўлмоқда. Иккинчидан, суд жараёнларида “уларнинг ўлими касбий фаолиятлари билан боғлиқ” деган сўз айтилмади,- дейди “Журналистлар” жамоатчилик ташкилоти раҳбари Марат Тўқўев.\nМархум журналист Алишер Соиповнинг исми касбий фаолиятини бажариш чоғида ҳалок бўлган журналистлар хотираси учун ташкил қилинган Вашингтондаги “Журналистлар музейи” мемориал тахтасида абадийлаштирилган.


Микаэль Секейра "Идеал ўйин кўрсата олдик" 17-09-2021, 08:58 | Zamin.uz\n08:30 / 31.07.2021\nCoca-Cola Суперлиганинг 13-туридан ўрин олган "Локомотив" - "Насаф" (2:0) учрашувидан сўнг мезбонлар бош мураббийи Микаэль Секейра матбуот анжуманида иштирок этди. У ўйин ҳақида ўз фикрларини билдирди ва саволларга жавоб берди.\n- Бугун ҳақли ғалабага эришдик деб ўйлайман. Биринчи бўлимнинг ўзидаёқ йигитлар сифатли футбол намойиш этишди. Ўйин услубимизга танланган режани тўғри бажариб беришди. "Локомотив"нинг мавсумдаги энг чиройли ўйинларидан бири бўлди деб ҳисоблайман. Чунки "Насаф" жуда кучли жамоа ҳисобланади. Ўзимнинг фикримча, бугун идеал ўйин кўрсата олдик.\n- "Истиқлол" жамоаси билан ўйинда ҳам Темурхўжа Абдухолиқов ўйнамаганди, жароҳати бор экан. Азизбек Амонов ўша ўйиндаям захирадан қўшилиб гол урганди. Бугун асосий таркибда тушиб 2 та гол урди. Бу футболчи ҳақида фикрингиз қандай?\n- Тўғрисини айтсам, индивудиал гапиришни ёқтирмайман. Умумий жамоа ҳақида айтишим мумкин. Бугунги ўйинда алоҳида гапиришга ўрин йўқ, бугун жамоавий чиройли ўйин кўрсатиб натижага эришдик. Клубимизнинг барча аъзоларини табриклайман. Ёрдамчи мураббийларим ўйинга тайёргарлик борасида жуда яхши ишлашди. Португалияда бўлган вақтимда ёрдамчи мураббийларим ўз вазифаларини аъло даражада бажаришгани бугунги ўйинда кўринди. Ўзбекистонга яна қайтганимдан хурсандман. Аввалги ўйинларимизда жамоага нимадир етишмаётган эди. "Локомотив" ҳар доим яхши ўйнаётганди, лекин омад келмаётганди. Португалиядан ўша етишмаётган жиҳатни олиб келдим шекилли (кулади). Яна бир бор барчани табриклайман ва раҳмат айтаман.\n- Жамоани кучайтириш учун туширилган футболчилар ҳимояга асосланганини кўришимиз мумкин. Бу ўйиннинг боришидан келиб чиқиб амалга оширилдими ёки захирада ҳужумкор футболчилар йўқлиги учунми?\n- Биз шу пайтгача ҳар-хил услубда ўйнаб кўрдик. Олдин амалга оширилган услублардан озроқ олиб шу услубга ўтдик. Яхши савол бердингиз, Ўзбекистонда бу услуб жуда қўрқинчли эмас. Кенгроқ очилиб бўш жойлардан фойдаланишни билиш керак. "Локомотив" мавсум бошидан шунақа услубда ўйнаётганди. "Насаф"га қарши танлаган услубимиз иш берди деб ўйлайман.\n- Жамоа ёзги трансфер ойнаси вақтида бир қатор харидларни амалга оширди. Таркибга жалб этилган футболчилар бош мураббий томонидан танландими? Диего Барданка иқтисодий қийинчилик туфайли жамоани тарк этганини айтди, бу тўғрими?\n- Биринчи навбатда Барданка ҳақидаги саволни ёпмоқчиман. У оилавий шароити туфайли кетган. "Локомотив" катта клуб ва молиявий муаммолари йўқ. Клубда ҳалол одамлар ишлайди, ойлик маошлар вақтида бериб келинмоқда.\nТаркибга жалб этилган футболчилар ўзимнинг қароримга кўра танланди. Худди бугунги каби иштиёқли ўйинни кутгандим. "Насаф" жуда яхши шаклланган жамоа. "Локомотив" яна ўзига ўхшаб ўйин намойиш этаётганидан хурсандман.\nЯнгиликлар » Спорт » Микаэль Секейра: "Идеал ўйин кўрсата олдик"


Одатда, кўп жойларда Рамазон кириб келиши билан мусулмонларга қулайлик яратиш мақсадида нарх-наволар туширилади ёки камида оширилмай туради. Мана бу Рамазонга, умуман мусулмонларга бўлган ҳурмат, Аллоҳнинг динига нисбатан муносабатнинг гўзаллигидандир. Аллоҳ мана шундай савдогарларга, тижорат қилувчиларга барака беради.\nАфсуски, баъзи савдогарлар Рамазондан “фойдаланиб”, бу ойда кўпроқ фойда қилиб қолиш мақсадида нарх-навони кескин суръатда ошириб юборадилар. Сабаби, бу ойда озиқ-овқатга бўлган талаб кўпаяр экан. Тўғри, мусулмонлар саҳарлик ва ифторликда дастурхонни чиройли қилиш мақсадида озиқ-овқат маҳсулотларини сотиб оладилар. Ёзнинг иссиқ кунларида мева-сабзавотларга бўлган талаб кучаяди. Аммо қутлуғ дамларда нархлар асоссиз оширилаверса, Рамазоннинг, мусулмонларнинг ҳурмати қаерда қолади? Инсон фақат ташқи жиҳатга қараб иш кўраверса, узоққа бормаслиги, ўсиб-унмаслиги аниқ. Рамазонда нархларни ошириб, чўнтакни қаппайтириш пайида бўлган тожир унинг касбидан барака олиб қўйилиши мумкинлигини билмайди ёки бу ҳақида ўйлаб кўрмайди. У ҳамма нарсага моддият кўзойнаги билан назар солади. Аслида-чи, аслида бу муборак ойда одамларга бироз ёрдам бўлсин, уларга хурсандчилик бўлсин, деган мақсадда нарх-наволар тижоратчининг ўзига ҳам зарар бўлмайдиган тарзда холисан лиллоҳ арзонлаштирилса, жуда бўлмаса, оширмай турилса, тижоратда шундай барака бўладики, буни бошқа вақтларда топиш қийин. Биз сонини эмас, сифатини яхшилаш пайида бўлайлик. Биз пулнинг кўплигини эмас, унинг баракасини сўрайлик.\nДемак, бу муаммонинг замирида нафақат савдогарлар балки, икки томоннинг ҳам “ҳиссаси” бор. Рамазонда нархларнинг сунъий оширилишининг олдини олиш учун нима қилиш керак? Бунинг учун аввало, тижоратчилар инсофли, диёнатли бўлиб, улуғ айём кунларида одамларга енгиллик яратиш, уларга қувонч бағишлаш мақсадида нархларни арзонлаштирсалар, ўзлари учун ҳам, ўзгалар учун ҳам бирдек фойдали бўлади. Иккинчидан, истеъмолчилар озиқ-овқатларни исроф қилмай, меъёрида ишлатсалар, ифторликларда дабдабаларга чек қўйилса, ҳаммаси ўз ўрнига тушади.\n/ Рамазонда нарх-наво нега ошади?


Ғазо минтақасининг яҳудийлар яшайдиган аҳоли пункти яқинидаги ҳарбийлар масканида юз берган тўқнашувларда Исроил ҳарбийларидан уч киши ва фаластинлик икки жанггари ҳалок бўлди.\n26 июн 2022, Тошкент вақти: 04:34\nҲужумлар эрта тонгда¸ туман тушган пайтда юз берди.\nМазкур ҳодисадан бир оз аввалроқ Исроил ҳарбийларига қарашли танк ва булдозерлар вертолëт ҳужумлари ëрдамида Фаластин мухториятидаги Хон Юнус қочқинлар лагерига кирди . Камида 7 нафар фаластинликнинг жароҳат олгани айтилмоқда.\nНью-Йоркда ўтаëтган БМТ Бош ассамблеясининг 59-сессиясида Яқин Шарқдаги “Йўл харитаси” деб ном олган тинчлик ўрнатиш лойиҳаси муаллифлари Исроил ва Фаластин ҳукуматини низоларни тўхтатиш йўлида ҳеч қандай ижобий натижаларга эришмаганлиги учун танқид қилди.


Роналдунинг шаънига доғ тушди\n5 декабрь, 2020, 21:47\nИшга прокуратура аралашди\nТурин прокуратураси Криштиану Роналдунинг акаси Уго Динарте Сантуша Авейруга жиноий иш очди. Футболчининг акаси фирибгарликда айбланмоқда.\nМаълумотларга қараганда, Туриннинг Pegaso фирмаси воситачи орқали Уго Авейру бошқараётган Mussara компаниясидан Роналдунинг музейи логотипи туширилган футболкаларни ишлаб чиқариш учун 500 минг евролик маҳсулотга буюртма олган.\nКейинроқ, Mussara компанияси футболкаларни ишлаб чиқаришга расман рухсат бермаганини иддао қилди. Натижада Авейру копмпанияси тайёр маҳсулотни утилизация қилиш учун мусодара қилди ва ҳар бир футболка учун 4 евродан тўлади. Маълум бўлишича, Авейру маҳсулотни йўқ қилмаган ва Фуншал шаҳридаги Роналдунинг музейида ҳар бир футболкани 40 евродан пуллаган.\nPegaso компанияси алданганини билиб қолиб, Авейруни судга берди.


Дунёдаги энг қиммат соч турмаги 500 миллион доллар туради - www.Voydod.net\nБританиялик машҳур заргар Лоуренс Графф ўз фаолиятининг 60 йиллигинидунёдаги энг қиммат аёллар соч турмаги билан нишонлади. Ушбу соч турмагининг қиймати 500 миллион долларниташкил этди.\nГрафф 70-йиллардаги афсонавий образни қайта тиклашга қарор қилди.Ўшанда бу образни сочларига қиймати 1 миллион долларлик бриллиантлар ва бошқа қимматбаҳо тошлар тақилганмодель тақдим этганди.\nБу сафар заргар Лондонда ўзгача турмакланган сочлари орасигабриллиантлар билан безалган 22 та заргарлик буюмини тақиб олган модель Даля Гюнтерни тақдим этди. Сочларгатақилган қимматбаҳо тошлар орасида 52 карат келадиган ёрқин сариқ рангли бриллиант ҳам бор.\nЮбилейда Графф бриллиантлар билан боғлиқ бошқа ижод намуналарини ҳам намойиш этди. Уларнингорасида қиймати 100 миллион доллар бўлган ва умумий оғирлиги 120 каратни ташкил этувчи турли ранглибриллиантлар шодасидан иборат Товус тўғноғичини ҳам кўриш мумкин.


Энди якка тартибдаги тадбиркорлар 5 нафаргача ходим ёллаши мумкин » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » Энди якка тартибдаги тадбиркорлар 5 нафаргача ходим ёллаши мумкин\nBreaking news / Иқтисодиёт / Солиқ хабарлари\nҲукумат қарори билан эндиликда ЯТТлар 5 нафаргача ходим ёллаши мумкин, илгари 3 нафаргача рухсат берилганди. Бунда тадбиркор банк ҳисобварағи очганидан сўнг ходим ёллаш ҳуқуқига эга бўлади. Қолаверса, ходим билан меҳнат шартномаси ҳам тузилади.\nҲукуматнинг 22 ноябрдаги тегишли қарори билан якка тартибдаги тадбиркорлар томонидан ёлланган ходимларни давлат солиқ хизмати органларида ҳисобга қўйиш тартиби тўғрисидаги низом тасдиқланди. Бу ҳақда Адлия вазирлиги хабар берди.\nУнга кўра, эндиликда ЯТТлар 5 нафаргача ходим ёллаши мумкин. Бунгача фақатгина 1 нафардан 3 нафаргача ходим ёллашга рухсат берилганди.\nНизомга мувофиқ, ЯТТ банк ҳисобварағи очганидан сўнг ходим ёллаш ҳуқуқига эга бўлади. Бунинг учун тадбиркор ходимни ёллашда ёзма меҳнат шартномаси тузади, бироқ улар томонидан меҳнат дафтарчаси юритилмайди.\nТадбиркор ходимини солиқда ҳисобга қўйиш учун аризани шартнома тузган вақтдан 3 иш кунидан кечикмай солиқ органига топширади. Солиқ органи 1 иш кунида ходимнинг ҳисобга қўйилганлигига оид карточкани тақдим қилади. ЯТТлар ходим учун даромад солиғи ва ижтимоий солиқ тўлайди.\nШунингдек, ЯТТ фаолияти вақтинчалик ёки бутунлай тўхтатилса солиқ органига юборган хабарномаси асосида солиқ ҳисобланиши тўхтатилади.\nЭслатиб ўтамиз, президент фармони билан 2021 йил 1 октябрьдан ЯТТ томонидан солиқ ҳисоботини топшириш мажбурияти бекор қилинди.\nЯкка тартибдаги тадбиркорлар ихтиёрида 5 миллиард сўмга яқин маблағ қолди


Тошкент трактор заводи: Кимга қарзим бўлса, ҳаммасини кечдим - Фарғона.Ру ахборот агентлиги\n21:51 msk, 14 Июль 2020\nЎзбекистон қишлоқ хўжалиги машинасозлиги гиганти, 73 йилдан бери фаолият юритиб келган Тошкент трактор заводи (ТТЗ) шу йилнинг баҳорида тугатилди: 2015 йил мартида Тошкент шаҳар Хўжалик суди банкротлик процедурасини бошлашга санкция берди. ТТЗни тугатишни анчадан бери режалаштириб келишаётганди: бир йил аввал 2014 йил май ойида мамлкаат президенти Ислом Каримов “Ўзагромашхолдинг” компаниясини тузиш тўғрисида қарорни имзолаган бўлиб, унинг таркибига “Тошкент қишлоқ хўжалиги техникаси заводи” (ТҚХТЗ) АЖ ва “Чирчиқ қишлоқ хўжалиги техникаси заводи” АЖ киритилди. Тошкент қишлоқ хўжалиги техникаси заводида тракторлар, прицеплар ва пахта терим машиналари, Чирчиқ заводида эса замонавий осма ва прицепли қишлоқ хўжалиги техникаси ишлаб чиқарилиши кўзда тутилган.\nОммавий ахборот воситаларида хабар берилишича, 2015 йил 2 апрелида ТТЗ АО акциядорларининг навбатдан ташқари йиғилишида “ТТЗ” ОАЖнинг UzClaasAgro МЧЖдаги 5,1 млрд сўмга тенг улуши (51%), KB-Uzagroteh МЧЖдаги 52 млн сўмлик улуши (26%) ҳамда “Трактор” Махсус конструкторлик бюроси унитар корхонасидаги 61,1 млн сўмлик улуши (100%) номинал қиймат бўйича кейинчалик “Ўзагромашхолдинг” компаниясига ўтказиш учун Тошкент шаҳар ҳокимиятига бериш тўғрисида қарор қабул қилинди.\nТТЗ 1942 йилда эвакуация қилинган корхона базасида барпо этилган. Советлар даврида ТТЗ пахтачилик ва универсал ер ҳайдовчи тракторларни ишлаб чиқаришда ихтисослашган. Заводнинг лойиҳа қуввати – йилига 12 мингта трактор ва 13 мингдан зиёд прицеп, унда ишлаб чиқарилган машиналар нисбатан арзон бўлиб, анчагина талабгор бўлган. Ишлаб чиқарилган маҳсулотнинг 15 фоизи қўшни республикаларга экспорт қилинган.\nСўнги йилларда корхона қувватининг 20 фоизи ишлаган, холос, дея хабар беради Газета.Уз. Завод янги қишлоқ хўжалиги техникаси – 110 от кучга эга бўлган янги авлод тракторларини ишлаб чиқарилишини ташкил этиш учун режалаштирилган 36 млн доллар маблағни жалб этишга эриша олмади.\nЭкспертлар маълумтига кўра, ўзбекистон қишлоқ хўжалиги бозорининг ҳажми йилига 10 минг ўлчов бирлигига тенг (шу жумладан, беш мингта трактор ва 500 та комбайн). Сўнгги йилларда ишлаб чиқарилган техника сони эса 2,5 минг тани ташкил этди, холос. Ўзбекистон ҳукуматининг билдиришича, кўрилаётган чоралар (ТТЗ банкротлиги ва янги агроходинг барпо этилиши) “қишлоқ хўжалиги машинасозлиги корхоналарининг молиявий аҳволини барқарорлаштиришга қаратилган”. Бироқ пировардида нима бўлди?\nШтатлар қисқарди ва иш ҳақи бўйича қарзлар пайдо бўлди\n“Фарғона” агентлигига маълум бўлишича, қачонлардир 2500 кишини иш билан таъминлаган улкан коллективда банкротлик процедураси бошланганидан бери моддий жавобгар шахслар тоифасига кирувчи 200 киши қолди, холос. Янги “Тошкент қишлоқ хўжалиги техникаси заводи”га 651 киши ишга олинди. Қолган одамлар вакансиялар йўқлиги боис корхонани тарк этдилар.\nИшдан бўшатилганларнинг аксарияти 2014 йил ноябрдан бери ойлик маошларини кўрганлари йўқ. Одамлар уйларидаги эски ва керак бўлмай қолган буюмларини сотиб тирикчилик қилишга уринмоқдалар. Уларнинг кўпини “Янгиобод” бит бозорида савдо қилиб ўтирганларини кўриш мумкин.\nТошкент трактор заводи логотипи\n“Заводга ҳам ачинасан, одамларга ҳам ачинасан, - дейди ўзини таништиришни истамаган заводнинг собиқ ходими. Ўтган йилнинг ноябридан бери иш ҳақимизни ололганимиз йўқ. 10-15 млн сўмгача иш ҳақини ололмай юрган одамлар кўп. Бироқ бошлиқлар бу ҳақда асло қайғурмаяптилар”.\nУнга кўра, иш ҳақини 69 нафар ҳомиладор аёллардан ишлаб чиқаришда шикастланганлари олишган, холос. Раҳбарият бир неча млрд сўмдан ошиб кетган иш ҳақи бўйича қарздорлик ҳақида берилган саволларга жавоб бермай елка қисади, холос. Мамлакатда пенсионерларга пул етишмай турган пайтда қарздан қутилишларига ақл бовар қилмайди.\nСобиқ ТТЗда ҳозиргача ишлаётган бошқа манбанинг айтишича, завод ишчиларга январгача бўлган иш ҳақини бериб бўлган, бироқ бош метролог, типография, баъзи инженер-техник бўлимлари 2014 йилнинг октябри учун ҳам иш ҳақини ололмай юришибди. “Илгари, икки-уч йил олдин ҳам ойлик маошлари уч ойгача кечикарди, - дейди “Фарғона” суҳбатдоши. – Мен ТТЗда тўққиз йилдан бери ишлайман. Ишлаб чиқариладиган маҳсулотларга икки-уч ой олдин буюртма беришарди. Ойига 20 тадан 200 тагача трактор чиқарардик. Иш ҳақи ишбай бўлгани учун ишчилар ойлик режаларни ошириб бажаришга интилишарди. Ҳозир ҳамма қуруқ ойликка қараб ўтирибди. Мисол учун, ўта ноёб ва зарур мутахассис саналган станок ва манипуляторларнинг созловчиси бор-йўғи 650-800 минг сўм оляпти, ҳолбуки икки-уч йил олдин иш ҳақи ишбай бўлганида 800 минг, миллион сўмдан ойлик оларди...”\nТТЗ-80 трактори базасида пахта терим машинаси\n“Ҳозир ТҚХТЗда ишлаётганларга иш ҳақи вақтида бериляпти, бироқ пулларнинг ҳаммаси карточкага ўтказилмоқда, - дея ҳикоясини давом этади суҳбктдош. – Ишчиларга “кулгили оклад” белгиланган, бироқ мастерлар ва ўрта бўғин раҳбарларига яхши пул тўлашяпти. Илгари ойлик план ошириб бажаргани учун мукофотли бўлгани сабабли ишчилар бошлиқлардан ҳам кўпроқ ойлик олишарди. Умуман олганда, ТТЗда нима бўлаётганини ҳеч ким тўлиқ тушуниб етгани йўқ – ҳудди биз қандайдир маҳфийлаштирилган хизмат ходимларига ўхшаб қолдик. “ТТЗ” ОАЖни тугатиш бўйича иш прокуратурага оширилган, шу йилнинг декабригача барча масалалар ҳал бўлиши керак. Бироқ Тошкент трактор заводида шу чоққача иш ҳақида ва бутловчи қисмлар ва энергия (суюқ ёқилғи, газ, электр энергияси) етказиб берувчилардан қарздорликлар узилмаган”.\nМаълум бўлишича, айни пайтда ТТЗда тугатиш бўйича комиссия ишлаяпти. ТТЗнинг собиқ ходими айтишича, комиссия иш ҳақидан қарздорликни қисман бўлса ҳам узиш учун кимошди савдоларини ўтказади. Сотувга станоклар ва бошқа турдаги жиҳоз ва ускуналар, завод инвентари қўйилади.\nОлдинроқ корхонанинг расмий сайтида “Завод раҳбарияти ўз ишчи-ходимларини яхшироқ иш ҳақи билан таъминлашга интилмоқда. Шунингдек, корхона техникасини янгилаш, ишлаш учун қулай шароитлар яратиш бўйича иш олиб бориолмоқда”, - деган ёзувни ўқиш мумкин эди. Ҳозир эса сайт очилмаяпти...\nЯнги корейс тракторлари\nКорхонани тугатиш жараёни билан таниш бўлган манбанинг айтишича, эски корхона ўрнига очилаётган янги корхонанинг аҳволи ёмон эмас. Қарздорликни узиш бўйича ва шу билан боғлиқ бошқа муаммолар албатта бор (муаммоси йўқ ким бор ўзи), бироқ янги завод “қанотини ёзишга бошламоқда”.\n“Мисол учун, заводимиз Қорақалпоғистон Республикасига янги модификациядаги экспериментал андозали тракторлардан 200 тасини юборди. Улар пахта терим мавсумида ишга солинади. Ҳар бир МТП-МТСлар (машина-трактор парки ва машина-трактор станцияси-таҳр.) ҳам синов мақсадида биттадан янги трактор олади. Машина-трактор паркларининг пул тўлаш қобилияти жуда ҳам яхши эмаслигини ҳисобга олган ҳолда, ушбу машиналар партиясини бепул тарқатиш тўғрисида қарор қабул қилинди. Пахта терим мавсуми ниҳоясига етганидан сўнг улар қайтариб олинади”, - дея вазиятни шарҳлади “Фарғона” суҳбатдоши. Унинг айтишича, ТҚХТЗда янги техника Кореядан келтирилган бутловчи ва эҳтиёт қисмларидан терилмоқда.\n“ТТЗнинг вориси ТҚХТЗ Кореяда ишлаб чиқарилган бутловчи қисмларидан “TTZ LC 100 H” русумли тракторларни ишлаб чиқарилишини йўлга қўйишга уринмоқда, - дейди ТТЗда ишловчи манба. - Бироқ тракторлар қиммат, ишончсиз ва сервис хизмати борасидаги муаммолар боис деҳқонлар уларни сотиб олишга шошилмаяптилар. Чиндан ҳам Қорақалпоғистонга шунақа машиналардан 200 тасини юбордик. Билишимча, бу бутун мавсум учун давлат буюртмаси бўлган. Яна 50 та машина Туркманистонга сотилади. Буюртмалар жуда оз, шу йилнинг май ойида ТҚХТЗ ОАЖ ходимларининг 90 фоизини иш ҳақи сақланмайдиган таътилга чиқариб юборди (бунинг учун уларни “ўз ихтиёрлари билан” ариза ёзишга мажбур қилишди). Ҳозир корейс тракторлари базасида 250 та МХ-1.8 пахта терим машиналарини теряпмиз, ундан кейин нима бўлишини ҳеч ким билмайди, чунки буюртма йўқ”.\n“Завод фақат бутловчи қисмларни териш билан машғулми ҳамда Кореядан бошқа қайси мамлакатлар эҳтиёт қисмлар етказиб бериш билан шуғулланмоқда?” деган саволга суҳбатдошимиз шундай жавоб берди: “Ўтган йили ҳам биз ўзимизнинг тракторларимиз асосида 500 та машина ишлаб чиқардик. Уларга корейс тракторлари аралашмаган. Энди бўлса нуқул корейс тракторлари ишлатиляпти. Тракторлар бизга 90% тайёр ҳолда келяпти, бу ерда майда-чуйда ишлари битказиляпти. Йирик машина узеллари Кореядан келяпти, тахталанган пўлат тунука Россиядан, покришкалар –Қозоғистонда ёки Хитойдан. ТТЗда илгари ишлаб келган дегрезлик цехи гўё алоҳида корхона сифатида ишлаяпти дейишади, аммо унда сўнгги бир-бир ярим йил ичида бирор нарса қилганларини билмадим. Темирчилик цехи янги завод таркибига кирган, бироқ у ерда бирор нарса тайёрланаётгани ҳақида бирор гап эшитмадим. Завод раҳбарияти энергия тежамкорлигига қаттиқ турибди, улар печларни қаттиқ зарурат бўлганидагина ишлатяптилар”.\nКорейс тракторлари базасида терилган пахта терим машиналари\nЎзбекистон матбуотида жорий йилнинг июнь ойида пайдо бўлган хабарда мамлакат далаларига 2232 та пахта терим машиналари чиқади, деб айтилганди. Маълум бўлишича, Ўзбекистонда етиштирилаётган 3,4 млн тонна “оқ олтин”нинг 5 фоизигина машиналарда териб олинади. Келгуси беш йил ичида бу кўрсаткич 50-60 фоизга етказилиши кутилмоқда. Ўзбекистон бош вазири Шавкат Мирзиёев икки йил олдин ўтган пахта ярмаркасида икки-уч йилдан сўнг, яъни 2015-2016 йилларда машиналар ҳосилнинг 80 ва ҳатто 90 фоизини териб берадилар, дея билдирганди. Пахта билан боғлиқ ички ва иқтисодий муаммолардан хабардор фермерларнинг айтишича, “наполеонларга хос бу режалар”нинг амалга ошиши даргумон. Қизиқ, бош вазир бу сўзларни гапира туриб, Ўзбекистон ўттиз йилга орқа қайтиб қолганини тасдиқлаганини англаяптими? Ҳатто мутахассис бўлмаган одамлар ҳам 1980 йилларда республика далаларида 40 мингдан зиёд пахта терим машиналари ишлаганини ва улар етиштирилган 5 млн тоннадан зиёд ҳосилнинг ярмидан кўпини териб берганини яхши биладилар.\nАфсуски, ТТЗ банкротлиги авваллари гуркираб яшнаган, кейин эса кераксиз дея эълон қилинаётган корхоналарнинг биринчиси ва охиргиси ҳам эмас. Пойтахт аҳолиси хотирасида бунақа мисоллардан кўпи сақланиб қолган – ТАПОиЧ, “Тошсельмаш”, “Тошхиммаш”, “Фотон”, “Юлдуз”, “Зенит”, Бешёғоч майдонидаги пойафзал фабрикаси...\nЎзбекистон мустақилликка эришиш арафасида мамлакатда 300 дан зиёд саноат корхоналари фаолият юритиб, икки юз мингдан зиёд одамларни иш билан таъминлаган. Ўзбекистонга юқори технологияли корхоналар, юқори малакали мутахассислар керак эмасми? “Катта откатлар” илинжида хориждан тайёр маҳсулотлар ва бутловчи қисмларни сотиб олиш қачонгача давом этади?


"Путин армияси": Путин учун йиртвораман!\nЎзини "Путин армияси" гуруҳи аъзоси, деб таништирган талаба қиз Диана.\nИнтернетда пайдо бўлган россиялик қизлар гуруҳи Путин учун ҳар нарсага қодирлигини кўрсатиш учун кўйлагини йиртмоқда.\n"ВКонтакте" ижтимоий тармоғида Бош вазир Владимир Путинга тарафдор бўлган россиялик ёш қизларнинг "Путин армияси" номли гуруҳи ташкил қилинди.\n- Биз Владимир Владимировични кўпчилик, шу жумладан, гўзал, ёш ва ақлли қизлар ҳам қувватлашини кўрсатамиз. Биз Путин обрўли-эътиборли ва холис сиёсатчи, шунингдек, келишган эркак, деган фикрда якдилмиз. Бизнинг мақсадимиз: "Путин – Президент!", - дея видеоролик ҳозирлаган қизлар россиялик қизларни ўз сафига бирлашишга чақирган.\nБу акциянинг интернетдаги юлдузи бўлишни истаган қизлар эса "ниманидир ёки кимнидир Путин учун йиртиш"га чақирилган танловда иштирок этишиши лозим.\nТанлов шартига кўра, Путин учун кимнидир ёки ниманидир йиртган қизлар бу ҳаракатини видеороликда акс эттириб, интернетга жойлаштириши керак.\nҒолибни iPad 2 русумидаги компютер кутмоқда.\n"Путин армияси" видеоролигида бош қаҳрамон бўлган ва ўзини Диана, деб таништирган талаба қиз у ва унинг мамлакати ҳаётини ўзгартирган одам, дея тилга олгани Россия Бош вазири Путинга чексиз муҳаббатини изҳор қилган.\n- Уни миллионлар яхши кўради. Унга ишонишади. Лекин, унга аҳлат ёпиштираётган бир ҳовуч одам бор. Балки ундан қўрқишгани учун, балки ўзининг ожизлиги учун, балки ҳеч қачон унинг ўрнида бўла олмаслиги учундир, - дейди видеоролик орқали россиялик тенгдошларига мурожаат йўлаган талаба қиз.\nВидеоролик сўнггида эса бу сарвқомат қиз «Путин учун йиртвораман!» шиори битилган кўйлагини йиртиб ташлайди.\nБу гуруҳ бир неча кундан сўнг Москва шаҳрининг Пушкинская майдонида худди шундай акция билан чиқиш қилишини эълон қилган.\nИстаганлар буларнинг ҳаракатига бирлашиб, Путин учун ўз кийимини йиртиши мумкин.\nҲозиргача бу гуруҳга мингдан ортиқ одам бирлашгани айтилмоқда.\nУнинг иштирокчиларидан бири Анастасия Волкопялова мақсадини шундай изоҳлайди:\n- Бизда битта глобал мақсад бор – Путин яна президент бўлишини истаймиз. Гарчи ҳаракатимиз бу сўзларнинг тўлиқ маъносидаги мақсадга эришишга қаратилмаган бўлсада, биз бу одамга жамоатчилик эътиборини қаратишни истаймиз, – дейди "Путин армияси" гуруҳи аъзоси.\nАйни пайтда ёш қизларнинг бу ҳаракатини қувватламаганлар айнан ўша "ВКонтакте" ижтимоий тармоғида "Аксил Путин армияси" номи остида яна бир гуруҳ ташкил қилди.\nУнга аъзо бўлиб кирган Константин Кожевников шундай дейди:\n- Мен "Путин армияси"ни аҳлоқсиз ҳаракат, деб ҳисоблайман. Уларнинг видеоси бузуқчиликни тарғиб қилади: улар аёл кишининг кўкрагини намойиш қилишдек ҳаракат билан одамлар онгига сиёсий фикрни сингдиришга уринмоқда. Бу эса Путин сайловда нормал йўл билан етарлича овоз йиғиб олишга қодир эмаслигини кўрасатади, - дейди "Аксил Путин армияси" номли гуруҳ аъзоси Константин Кожевников.


Марказий Осиёдан хабарлар қисқа сатрларда - BBC O'zbek\nImage caption "Заҳри қотил" водкалар\nМаст ёшлар тўдаси Россияда яна бир ўзбекистонликни уриб ўлдиришди\nИнтернет нашрлари қаторида Россия мусулмонларнинг Диний Бошқармаси веб саҳифаси ўзбекистонликлар Калуга вилоятининг Балабанова шаҳрида бир гуруҳ маст тўда томонидан калтаклангани ҳақида ёзган. Ўзбекистон фуқаролари бўлган жабрдийдилар маҳаллий новвойхонада ишлашган. Ичиб олган ёшларни нонвойхона эгаси тинчлантиришга ҳаракат қилган, аммо тўда уни калтаклаб ўлдирган. Бу ҳақда маҳаллий терговчи хабар қилган. Яна икки нафар ўзбекистонлик касалхонага олиб кетилган. Ҳозир айни ҳодиса бўйича “Қотиллик” айби билан жиноий иш очилган. Бир неча киши ҳибсга олингани айтилади.\nImage caption Озода Раҳмоннинг сиёсий фаоллиги тарғиб қилинмоқдами?\nЭмомали Раҳмоннинг қизи Тожикистоннинг навбатдаги президентими?\nИжтимоий тармоқлар сўнгги пайт Тожикистон матбуотида президент Раҳмоннинг қизи Озода Раҳмоннинг номи бот-бот зикр этилаётгани ҳақида баҳсу мунозараларга саҳна бўлаётир. Ўтаётган ҳафтада мамлакат Ташқи ишлар вазирининг биринчи ўринбосари Озода Раҳмон Америка Қўшма Штатлари ва Тожикистон ўртасидаги маслаҳат кенгаши йиғинига раислик қилган. Бу йиғин Тожикистон давлат телевизиони орқали ҳам ёритилган. Тожикистондаги бир неча йирик ва муҳим давлат лавозимлари мамлакат президентининг қариндошлари томонидан эгаллангани мухолифат томонидан йилларки танқид қилиб келинади.\nImage caption Токтогулда сув камми ё?..\nТошкент газ бермаса ҳам Қирғизистон ўз қўшнисини сувсиз қолдирмайди\nБу ҳақда мамлакатнинг Бош вазир ўринбосари Тайирбек Сарпашев маълум қилган. Аввалроқ, Қирғизистон парламентида қўшни Ўзбекистонга сув таъминотини тўсиб қўйиш таклиф қилинганди. Сарпашев жанобларига кўра, икки мамлакат ўртасидаги муаммолар дипломатик йўлда ҳал қилиниши керак. Қирғизистон томонига кўра, Тоқтогул сув омборида сув этишмовчилиги қўшни давлатга мурватларни бураб қўйиш масаласи кўтарилишига сабаб бўлган. Аммо баъзи кузатувчилар Қирғизистон Ўзбекистондан газ таъминотидаги узилиш учун жавоб йўлларини қидирмоқда.


Индира Умарова: "Эрим одам эмас, ўсимликка ўхшаб қолибди"\n07 июл 2022, Тошкент вақти: 06:12\n“Эрим одам эмас, ўсимликка ўхшаб қолибди, мени ҳатто танимади. У шу қадар ҳолдан тойганки, оғзига солинган луқмани ютишга кучи етмади”. Бу гапни Озодлик мухбирига “Серқуёш Ўзбекистон” коалицияси раиси Санжар Умаровнинг турмуш ўртоғи Индира Умарова айтди. Умарова хонимнинг айтишича, у 17 октябрь, жума куни Товоқсой колониясида эри билан учрашган.\n“Эримни кўрган одам уни одамсифат бир жонзот, деган фикрга бориши мумкин. У озиб-тўзиб кетган, илгари, қамалгунича вазни 100 килонинг атрофида бўлган одам шу кунда 50 кило ҳам чиқмайди. Отасини соғинган қизларим уни кўриши биланоқ чўчиб, ўзларини олиб қочишди. Дарди бедавога йўлиққан, ўлимини кутиб ётган одамга ўхшаб қолибди, эрим. Гапиришга ҳам ҳоли йўқ”, дейди Индира Умарова.\nАйтишича, у Товоқсойдаги турма нозирлари эрига яхши муомалада бўлаётганига гувоҳ бўлган.\n“Бутун дардни эрим Қизилтепа колониясидан илаштириб келган. Танасида қийноқ, тиззаларининг ортида тўқмоқ излари ҳануз яққол кўриниб турибди. Афтидан тиз чўкишга мажбур қилиш учун ураверишган”, дейди Индира Умарова.\nИндира Умарова қизлари билан бирга эри Санжар Умаров билан турманинг учрашувлар учун ажратилган хонасида бир кеча ўтказди.\n“На мени, на қизларини таниган турмуш ўртоғим билан хайрлашиб эмас, видолашиб чиққандай бўлдик”, дейди Индира Умарова.\nУ 5 фарзанди билан АҚШда яшайди. Эри қамалганидан буён биринчи марта Ўзбекистонга келиши. Шу пайтгача келмаганини Индира Умарова Америкага эсон-омон қайтиб кетишига ишона олмагани билан изоҳлади. Ҳозир ҳам доим назорат остидаман, дейди у.\nИндира Умарова эри турмада ўлиб қолишидан қўрқмоқда. Чиқаришларини сўраб турма бошлиғига мурожаат қилди, 22 октябрь куни Жазо ўташ муассасалари бош бошқармасига мурожаат қилмоқчи.\n1956 йили туғилган, 5 фарзанднинг отаси, тошкентлик тадбиркор Санжар Умаров бундан уч йил муқаддам, 2005 йил апрелида Ўзбекистондаги бир қатор жамоат ташкилотлари ва расмий қайддан ўтказилмай келаётган партияларни "Серқуёш Ўзбекистон" деб атагани коалицияга бирлаштириш йўлида ҳаракат бошлади.\nСанжар Умаровнинг тадбиркор сифатидаги потенциали тўғрисида тасаввурга эга бўлиш учун унинг 1991 йили Ўзбекистондаги биринчи мобил алоқа ширкати “Ўздунробита”ни ташкил қилганини эслаш кифоядир.\nТаҳлилчи Тошпўлат Йўлдошев Санжар Умаровни шахсан танийдиган ўзбекистонликлардан бири.\n“Санжар Умаров қамалгунича мен у билан 5, 6 марта учрашганман. Мен у кишида ҳеч қачон сиëсатга енгил қараш каби нарсаларни кўрмаганман”.\n“Серқуёш Ўзбекистон” коалицияси лидери Санжар Умаровнинг фикрича, “ҳукумат амалга ошираётган сохта ислоҳотлар мамлакатни боши берк кўчага олиб кириб қўйган”. Коалициячилар энг аввало иқтисодий талабларни илгари сура бошладилар. Уларнинг фикрича, “мустақил Ўзбекистоннинг иқтисодиёти ҳанузгача советча иқтисодиётни эслатмоқда эди”.\n2005 йилнинг 18 октябрида “Серқуёш Ўзбекистон” коалицияси Олий мажлис депутатларига очиқ мактуб йўллаганди.\nАндижон воқеалари муносабати билан ёзилган мазкур номада парламент депутатлари сиёсий мулоқот бошлашга даъват қилинган, Умаровнинг шахсан ўзи эса, Россия ва АҚШ ҳукуматларига мурожаат қилиб, зудлик билан вазиятни барқарорлаштиришга ҳисса қўшишга даъват қилган эди.\nШундан сўнг кўп ўтмай Санжар Умаров қўлга олинди ва 2005 йилнинг октябрида ўтказилган судловда иқтисодий жиноятлар содир этганликда айбдор топилиб, 14 ярим йилга озодликдан маҳрум қилинди.\nБироқ, таҳлилчи Тошпўлат Йўлдошев, суд ҳукми ортида сиёсий сабаблар бор деган фикрда.\n“Санжар Умаровнинг қамалишининг асосий ва ягона сабаби унинг сиëсий фаолияти. Санжар Умаров олдинга сурган лойиҳалар, режалар умуман Ислом Каримовга тўғри келмади. Санжар Умаровга эргашган ëки унинг атрофида бўлган тадбиркорларни қўрқитиш учун, унга маслаҳат берган амалдорларни қўрқитиш учун улар ниҳоятда қаттиққўллик билан Санжар Умаровдан ўч олишди”.\nКейинги ойларда Санжар Умаров жазони Навоий вилоятидаги Қизилтепа колониясида ўтади. Сўнгги бир¸ бир ярим ойдан буён у Товоқсойдаги зонада ва унинг ҳаёти хавф остида қолган.\nНигора Ҳидоятова Санжар Умаров етакчилик қилган “Серқуёш Ўзбекистон” коалициясига аъзо ташкилотлардан бири – ҳукумат расмий қайддан ўтказмай келаётган “Озод деҳқонлар” партияси лидерларидан бири.\n“Санжар Умаровни зудлик билан озодликка чиқариш керак. Уни шу аҳволда қамоқда ушлаётгани ҳокимиятнинг катта гуноҳи”, деди Нигора Ҳидоятова.


4 йил аввал 10414\n8 йил аввал 5901\nАбу Ҳанифа раҳматуллоҳи алайҳи алоҳида катта фиқҳий китоб таълиф қилмаганлар. Баъзи бир «ал-Фиқҳул Акбар», «ал-Олим вал Мутааллим», Усмон ал-Баттийга ёзган рисола ва Қадарияларга раддия тарзда ёзган давоми...\n8 йил аввал 4545\nҲанафий мазҳаби ўзидаги хусусиятлар омил ўлароқ тез ва соз ўсди, тезликда турли ўлкаларда кенг тарқалди. Унинг ўсиши ва тарқалишининг бош омиллари учта; 1. Абу Ҳанифа раҳматуллоҳи алайҳининг шогирдлари кўплиги давоми...\n5 йил аввал 5131\n8 йил аввал 5689\nПайғамбаримизнинг (с.а.в.) муборак ҳаётларининг оҳирига келиб, Қуръони Карим оятлари тушуши оҳирига етиб қолди. Кейинги босқичдаги оятларнинг аксарияти ҳукмларга тегишли эди. Турли қабила ва юрт одамлари Исломни давоми...\n8 йил аввал 8747\nМазҳаблар доирасида шаклланган фиқҳий асослар\nИсломий ҳуқуқнинг асосий манбалари буюк фақиҳлар томонидан якдиллик билан тўртта деб тан олинган. Мазкур тўртта асосий манбаларни кўриб чиқамиз. Биринчи манба: Қуръони Карим. Аллоҳ шундай марҳамат қилган:و давоми...\n8 йил аввал 4388\nЗоҳирийлик мазҳаби (Янги зоҳирийлар)\n“Зоҳирийлик” арабча зоҳир сўзидан олинган бўлиб бизнинг тилимизда “юзакилик” маъносини ифода этади. Яъни, бир нарсанинг жавҳарига, моҳиятига ва асл маъносига эътибор бермай, сиртига юзаки қараш давоми...\n8 йил аввал 4053\nУмматнинг ўтган минг йилликдаги энг катта ютуғи интеллектуал бирдамликка эришгани бўлгани шубҳасиз. Ҳижрий 5-асрдан шу кунгача сулолалар ўртасидаги ўз қобиғини ёриб чиқишга қаратилган тўқнашувларни ҳисобга давоми...\n8 йил аввал 4568


Тошкент вилоятида 15 ёшли қиз отаси томонидан ҳомиладор бўлиб қолгани айтилмоқда. Ҳолат бўйича жиноят иши қўзғатилди - Daryo\n13:25, 28.09.2021 112204\nБош прокуратура ижтимоий тармоқларда тарқалган Тошкент вилоятида 15 ёшли қиз отасидан ҳомиладор бўлиб қолгани айтилган видео бўйича расмий маълумот берди.\nИжтимоий тармоқларда вояга етмаган қиз отаси уни мунтазам зўрлаб келгани айтилган видео тарқалди. Ҳозирда 9-синф ўқувчиси бўлган қизнинг сўзларига кўра, отаси уни 13 ёшидан буён зўрлаб келган. Жабрланувчининг онаси айтишича, турмуш ўртоғи ишсиз бўлиб, уйда ўтиради. Оилани аёлнинг бир ўзи боқади.\nБош прокуратура мазкур ҳолат юзасидан Жиноят кодексининг тегишли моддаси билан жиноят иши қўзғатилганини маълум қилди. Таъкидланишича, жиноят иши доирасида гумондор шахс процессуал тартибда ушланган. Тергов ҳаракатлари олиб борилмоқда.\n«Мазкур иш бўйича ҳақиқатни аниқлашга тўсқинлик қилиш ҳолатларининг олдини олиш мақсадида фуқароларнинг шаъни ва қадр-қимматини камситадиган маълумотлар ва бошқа тафсилотлар ошкор қилинмайди», — дейилади хабарда.\nАввалроқ Фарғона вилояти Бешариқ туманида 14 ёшли қиз ҳомиладор бўлиб қолгани, Хўжаобод туманида яшовчи вояга етмаган қиз отаси томонидан зўрлаб келинаётгани тўғрисида хабар берилганди.\nБухорода 14 ёшли қизни зўрлаб келган чўпон 3 йилга озодликдан маҳрум қилинди\n15:11, 27.09.2021 150341\n20:27, 08.10.2021 133581\n19:16, 03.10.2021 70920\n23:54 Бугун 0\n23:38 Бугун 834\n23:22 Бугун 5022\n22:57 Бугун 3821\n13:54 Бугун 95762\n22:36, 20.10.2021 63361\n23:38, 19.10.2021 62899\n19:33, 20.10.2021 62334


«Ўзбекистон темир йўллари» кончиларнинг иш ташлаши бўйича изоҳ берди – Газета.uz\n25 август 2019, 01:30 Жамият\n«Ўзбекистон темир йўллари» компанияси Сурхондарё вилояти Сариосиё туманидаги «Шарғункўмир» корхонасининг 200 нафарга яқин кончиси иш ташлагани юзасидан расмий баёнот берди.\n23 август куни Centralasian.org нашри 14−15 август кунлари «Шарғункўмир» корхонасининг қарийб 200 нафар кончиси иш ташлагани ҳақида хабар берган эди. Акция иштирокчиларидан бирининг сўзларига кўра, ишни ташлаб, норозилик акциясига чиқишга уларни меҳнат шароитларининг чидаб бўлмас даражада экани ҳамда корхона раҳбариятининг ноқонуний хатти-ҳаракатлари сабаб бўлган.\n«Шарғункўмир»ни ўз таркибига олган «Ўзбекистон темир йўллари» компанияси томонидан 14 август куни махсус ишчи гуруҳи тузилган. Ишчи гуруҳи «Ўзбеккўмир» АЖ бош директори ўринбосари, «Ўзбеккўмир» АЖ ижро интизомини назорат қилиш бўлими бошлиғи, Иқтисодий таҳлил ва прогнозлаш бошқармаси бўлим бошлиғи ўринбосари, Юридик бошқарма юрисконсулти, Ички аудит хизмати аудитори, «Ўзбекистон темир йўллари» АЖ касаба уюшмаси Республика Кенгаши бўлим мудири ва бошқалардан ташкил топган.\nГуруҳ томонидан «Шарғункўмир» корхонасида ишлаб чиқариш билан боғлиқ масалалар кўриб чиқилди. «Тушунмовчиликлар» юзасидан барча ишчи-хизматчиларга тўлиқ маълумот берилган, жумладан, ходимларга ойлик маошларини белгиланиш тартиби, мукофот пуллари ҳақида ҳам тушунтириш ишлари олиб борилди. Шундан сўнг ходимлар яна иш жойларида ўз ишларини давом эттиришган, дейилади хабарда.\nМахсус комиссия норозилик ҳолатларини атрофлича ўрганиб чиқди. Натижада 9 нафар мансабдор шахс ўз лавозимидан озод этилди. Мазкур корхонада ишчи-хизматчилар учун яратилган шарт-шароитлар, корхонанинг иқтисодий-ижтимоий холатларини тўлиқ ўрганиш мақсадида ишчи гуруҳ мутахассислари «Шарғункўмир»да ўз ишини давом эттирмоқда.\n«Ўзбекистон темир йўллари» маълумотларига кўра, корхонада ўртача ойлик иш ҳақи 2,343 млн сўмни, жумладан:\nкўмир қазиб олиш забойнинг кон ишчиси (ГРОЗ) — 3,8 млн сўм;\nер ости электрчилангари — 2,1 млн сўм;\nер ости мустаҳкамловчиси — 2,49 млн сўм ташкил этади.\n1 август куни ҳолатига жамиятда тасдиқланган штат жадвали бўйича иш ўрни 596 тани, амалда ходимлар сони 542 кишини ташкил этиб бугунги кунда 54 та (жумладан, директсия — 21 та, «Шарғункўмир» АЖ буйича 33 та) вакант иш ўринлари мавжуд.\n«Газета.uz» 2 083\n11.07 Тошкентлик 66 ёшли коронавирус бемори вафот этди